Le Mespris de la vie et consolation contre la mort/« Du chevalier Chrestien l’ame est en eschauguette »
# Le Mespris de la vie et consolation contre la mort/« Du chevalier Chrestien l’ame est en eschauguette »

Du chevalier Chrestien l’ame est en eschauguette Dans ce cors ennemis lieu de sa garnison Ou veillant jour & nuit en devote oraison Elle attend de pié coy le son de la trompette

Si tost comme elle sonne, aussi tost elle est preste De venir à la charge, & s'armant de raison Romt de ses ennemis la caute trahison Faisant au tems prefix une seure retraitte

Rien n'est si perilleus, ou remplis de meschefs, Pourveu qu'elle obtempere au vouloir de son chef Que de vaincre & domter elle ne s'evertue

Et si la mort qui met aus meurdres son esbat L'affronte cors à cors au milieu du combat Vaincue elle la vaint, & l'abat abatue.

